Nafarroako Parlamentuko Mahaiak, 2020ko abenduaren 9an egindako bilkuran, Eledunen Batzarrari entzun ondoren, erabaki hau hartu zuen, besteak beste:

**1.** Izapidetzeko onartzea Adolfo Araiz Flamarique jaunak aurkezturiko galdera, Nafarroako Ubidearen 1. fasearen zabalpenaren eremu ureztagarriko eremu osagarriak Nafarroako Foru Komunitateko Ureztatze Planeko jarduketen zerrendan sartzeari buruzkoa.

**2.** Nafarroako Parlamentuko Aldizkari Ofizialean argitara dadin agintzea.

**3.** Nafarroako Gobernuari igortzea, Legebiltzarreko Erregelamenduko 194. artikuluak agindutakoari jarraikiz, idatzizko erantzuna bidal dezan.

Iruñean, 2020ko abenduaren 9an

Lehendakaria: Unai Hualde Iglesias

GALDERAREN TESTUA

EH Bildu Nafarroa talde parlamentarioko Adolfo Araiz Flamarique jaunak honako galdera hauek aurkezten dizkio Legebiltzarreko Mahaiari, izapidetu ditzan eta idatziz erantzun dakizkion:

Azaroaren 17ko 268. Nafarroako Aldizkari Ofizialean argitara eman zen azaroaren 4ko 81/2020 Foru Dekretua, zeinak onesten baitu “Nafarroako Ubidearen 1. fasearen zabalpenaren” eremu ureztagarriko eremu osagarriak sartzea Nafarroako Foru Komunitateko Ureztatze Planeko jarduketen zerrendan.

Nafarroako Ubidearen 1. fasearen zabalpenaren eremu osagarri horiek jarduketako 2.730 hektareako azalera hartzen dute, Faltzes, Funes, Lerin, Sesma, Lodosa, Mendabia, Andosilla eta Carcar udalerrietan.

Hori guztia ikusita, honako galdera hauek aurkezten dira, Landa Garapeneko eta Ingurumeneko Departamentuak erantzun ditzan:

2.730 hektarea horietan ureztatzeko ur kontsumoa baimenduta al dago Ebroko Konfederazio Hidrografikoak emakida aldatzeko onetsi beharreko espedientearen bidez?

Noizko aurreikusten du Nafarroako Ubidearen Ureztatzaileen Elkarte Nagusiak, Nafarroako Ubidearen eremu ureztagarriko ur publikoen aprobetxamenduaren emakidaren egungo titularra baita, CHEri eskatzea aipatu emakida?

Ez litzateke komenigarri izanen, eremu ureztagarri horretan sartutako zonaldeetan edozein obra hasi aurretik, dagokion emakida eskuratzea Ebroko Konfederazio Hidrografikoaren aldetik?

Iruñean, 2020ko urriaren 30ean

Foru parlamentaria: Adolfo Araiz Flamarique